Родитељи у процесу адаптације деце у јаслицама

 Процес адаптације је један од процеса у коме је неопходна заједничка усклађеност и разумевање породице и вртића. Првенствено је потrебно разумевање овог процеса и превентивни рад који подразумева добро организовање и планирање у вртићу око ове теме и упознавање породице са свим корацима , као и њено укључивање . Тако се усклађујући можемо радити на добробити деце , породице и самог вртића , као и остваривању заједнице , тзв.заједнице која учи и развија се током овог као и свих других процеса. Бројна су од питања на која медицинска сестра васпитач заједно са родитељима пролази кроз овај процес - од тога како схватамo процес адаптације, да ли разумемо које активности предузети , шта су изазови у овом процесу, како могу допринети адаптацији деце, шта је мени важно, а шта родитељима , како организовати стимулативни и подстичући простор, до тога, како укључити родитеље, дати им активну улогу и са њима размењивати информације и планирати даље кораке.

 Први дан у вртићу за дете јасленог узраста, представља један процес одвајања детета од родитеља, пре свега мајке , који је за дете болан процес , јер се боји одвајања од ње, и реагује плачем или на други начин испољава своју тугу . Дете се прилагођава на нов простор, људе, децу и ритам дневних активности на које реагује раздраживошћу, одбијањем хране ,сна , неутешним плачем, нека су повучена и одбијају контакт . Деца тада осећају тзв.сепарациону анксиозност или страх од одвајања, јер се дете плаши да се блиска особа неће вратити и осећа да је остављено. То је нормална појава у детињству која се спонтано прерасте , временом страх слаби и дете почиње да стиче поверење у одрасле око њега, искуство које му помаже да развије осећај за време и да није остављено заувек. Охрабрени потврдама да се родитељ увек врати , дете престаје да се интензивно плаши и прелази на савладавање нових задатака у развоју.

 Процес прилагођавања на јаслице је индивидуалан, специфичан за свако дете. Нека деца су отворенија , комункативнија, а нека затворенија и повученија. Фактори који утичу на адаптацију су темперамент и карактер детета, искуства, али и став родитеља према вртићу, физичког стања и узраста деце , промена у породици, начина подизања и васпитања детета. Ове адаптације могу трајати до два месеца, а тешка адаптација до шест месеци, када треба консултовати медицинску сестру васпитача из групе, сестру на превентивно здравственој заштити, педагога да би се проценило какву му помоћ даље пружити. Наведене промене у понашању не остављају последице на развој. Важно је знати да у овом процесу прилагођавања , према детету треба имати стрпљење и љубави од стране свих одраслих јер дететове промене у понашању као што су плач, агресивност, повученост, одбијање хране, спавања...временом почињу да слабе када дете крене да успоставља социо емоционалн односе са групом. Кроз партиципативне односе дете учи како да изрази себе, да разуме друге и како да се односи са њима , учи о узајамној зависности са другима, о дељењу, прављењу избора, како да решава проблеме, развијају виши ниво компетенција, што даље повећава квалитет њиховог учешћа.

 Сваки родитељ добија информације и савете , индивидуално и путем родитељских састанака, како превентивно поступити пре доласка у вртић, шта подразумева адаптација у вртићу, како се планира и организује адаптација заједно са родитељима , како тече процес адаптације . Дете се постепено уводи у групу вршњака , у сарадњи са породицом , јер је дететова емотивна везаност за родитеље велика, а на тај начин се лакше и квалитетније успоставља однос са околином , децом и одраслима. Процес адаптације је завршен када дете постане сигурније да истражује околину која је подстицајна и нуди бројне материјале и средства , има жељу за контактом и игром.

 Да би се дете осећало сигурним, имало континуитет искустава и односа , одрасли треба да граде односе засноване на властитој укључености, подршци и уважавању детета као компетентно и активно биће које открива свет кроз непосредно искуство са људима, другом децом, стварима, догађајима. Укљученост подразумева истинско бављење дететом и учешће у активностима са децом која се манифестује кроз осетљивост на дететове потребе и капацитете , разумевање његове перспективе као и промишљање пре, током и после акција које одрасли предузима, као и праћење како их дете тумачи и какве реакције оне изазивају, а у складу с тим и мењање акција. Дете има потребу за активним учешћем у свему што се око њега дешава, са својим специфичним претходним искуством, потребама, интересовањима. Важно нам је уважавање породичног и културног окружења детета и успостављање добрих односа са породицом .

 Родитељима се пружа могућност да се упознају са радом медицинских сестара васпитача, ритмом дана, просторним условима, текућим корацима у адаптацији, планираним заједничким активностима, стручним погледима и саветима, а медицинским сестрама васпитачима пружа се могућност лакшег успостављања контакта са дететом, уочавање понашања и реакција деце , добијања информација битних за развој деце (кроз разговор и упитник о навикама деце), као и прилика да утичу на стварање поверења родитеља у њихов рад.

 Примери добре праксе указују у досадашњем раду , да добро организована и мотивишућа припрема адаптације доводи до позитивних закључака као што су: родитељи временом стичу неопходно поверење у току адаптације у васпитно образовни рад у вртићу, позитиван став према вртићу и жељу за активним учешћем у живот и рад вртића, што је кључ не само успешне адаптације деце на јаслице , него и грађења свеукупне добре сарадње са родитељима. Грађење односа са породицом кроз стварање различитих прилика (као што је и процес адаптације) у вртићу, кроз које чланови породица уче једни од других , међусобно се подржавају, развија програм којим се даје простор за учешће породице и уважавање мишљења, предлога, сугестија и коментара родитеља, као полазне основе за успешан развој и добробит сваког детета и заједнице која учи.

 Татјана Стојков, педагог